Mannskæðasta námuslys í Kína í 63 ár
Að minnsta kosti 203 létu lífið í gassprengingu í kolnámu í Kína í gær. Er þetta mannskæðasta námuslys í Kína síðan stjórn kommúnista tók við völdum árið 1949. Sprengingin varð í Sunjiawan-námunni í Liaoning-héraði en 22 eru slasaðir og 13 lokaðir inni í námunni, að því er ríkisfréttastofan Xinhua greindi frá.
Verið er að rannsaka tildrög slyssins en sprengingin varð 242 metra ofan í jörðinni. Hu Jintao forseti og fleiri leiðtogar landsins sögðu að "allt yrði gert til að bjarga þeim sem eru lokaðir inni í námunni" og að settar yrðu "strangar reglur" til að koma í veg fyrir að slys af þessu tagi endurtaki sig.
AFP-fréttastofan greinir frá því að yfirvöld hafi sett fréttabann á slysið, engir fjölmiðlar fái aðgang að svæðinu til að flytja fréttir, eingöngu ríkisfréttastofan Xinhua má segja fréttir af því. "Áróðursmálaráðuneytið skipaði fyrir um þetta. Ég veit ekki hvers vegna," sagði blaðamaður á Shenyang Evening News.
Sprengingin varð um 10 mínútum eftir að jarðskjálfti varð á svæðinu. Námuslys í Kína eru tíð en um 6.000 manns létu lífið í námum í fyrra, vegna flóða, sprenginga og elda. Er þetta mannskæðasta slysið síðan kommúnistar tóku við stjórn landsins 1949. Árið 1942 varð versta námuslys sögunnar í Kína en þá létust 1.549 námuverkamenn í Mansjúríu, svæði sem Japanir höfðu hertekið í seinni heimstyrjöldinni.
Að minnsta kosti 203 létu lífið í gassprengingu í kolnámu í Kína í gær.
Er þetta mannskæðasta námuslys í Kína síðan stjórn kommúnista tók við völdum árið 1949.
22 eru slasaðir og 13 lokaðir inni í námunni.
AFP-fréttastofan greinir frá því að yfirvöld hafi sett fréttabann á slysið.
Eingöngu ríkisfréttastofan Xinhua má segja fréttir af því.
Sprengingin varð um 10 mínútum eftir að jarðskjálfti varð á svæðinu.